Tieners kritiek beseer in ‘speletjie’Argieffoto: ER24 Twee tieners is in ŉ kritieke toestand na ŉ Johannesburgse hospitaal geneem, nadat hulle Dinsdagaand in ŉ lewensgevaarlike “speletjie” beseer is. Werner Vermaak, woordvoerder van ER24, het Woensdag gesê die seuns het vermoedelik aan kabelduikery (oftewel train surfing) by die Riverlea-treinstasie, in die weste van die stad, deelgeneem. Dit is ŉ aktiwiteit waarin jongmense op ŉ bewegende trein se dak balanseer en koes vir die oorhoofse elektriese kabels. “Gemeenskapslede het paramedici omstreeks 19:30 na die treinspoor gelei,” het Vermaak gesê. Van die omstanders het aan paramedici gesê hulle het vroeër mense bo op ŉ trein sien staan. Hulle het later ŉ harde slag gehoor, waarna die elektrisiteit in die omgewing onderbreek is. “Die omstanders meen die slag is veroorsaak toe een van die tieners die oorhoofse kabels getref het.” ŉ 16-jarige kon ná die slag daarin slaag om na ŉ nabygeleë huis te loop om hulp te ontbied. “Hy het erge snywonde aan sy maag opgedoen. Hy is op die toneel gestabiliseer en na die Life Fourways-hospitaal geneem vir verdere behandeling.” ŉ 17-jarige seun is bewusteloos by die treinspoor aangetref. Hy het verskeie ernstige beserings opgedoen en is na die Helen Joseph-hospitaal gehaas vir behandeling. Volgens Vermaak het die 16-jarige aanvanklik aan omstanders gesê hulle is beroof en van die bewegende trein afgegooi. Die polisie is ontbied om die voorval behoorlik te ondersoek.